Den såkaldte stjerneskole kommer til at afløse de nuværende tre skoler, Ørnevejensskole, Hånbækskolen og Munkebakkeskolen. Den nye skole får plads til 1200 elever og 160 ansatte. Prisen forventes at lande på 200 millioner kroner. Det er penge, som Frederikshavn Kommune har lånt til formålet, og byggeriet er et såkaldt OPS samarbejde, mellem kommunen og den private MT Højgaard A/S. Kommunen kommer til at eje den stjerneformede bygning, mens driften af skolebygningen overgår til private. - Jeg er rigtig glad for og stolt af, at vi i dag nu er kommet så langt. Det her er et fælles projekt, som hele byrådet står bag, og det bliver en fantastisk skole, den mest moderne i hele landet, siger borgmester Lars Møller (Venstre), som nu har taget første spadestik til det markante byggeri.

Opsummering:
Historisk spadestik fredag eftermiddag i Frederikshavn. Efter flere års politisk debat går byggeriet af en ny stor, moderne byskole nu i gang.